Document ID: /roh_data/filtered/fineweb-2-filterrobots_roh.jsonl.gz/60195

Cun ils Campiunadis mundials da quest onn vess Berthod gugent serrà giu il capitel da skis, quai cun in happy end. Blessuras e problems da sanadad han dentant sfurzà il sportist da 33 onns da terminar la carriera la fin settember e pender ils skis vid la paraid.
Anc collià cun il circus da skis
Tuttina, dal tut davent dal sport da skis n’è Marc Berthod betg. El ha survegnì per ils Campiunadis mundials 2017 ina nova funcziun. Durant duas emnas lavura Berthod per SRF, quai sco insider. Cun Berthod gudogna SRF sa chapescha ina persuna cun blera experientscha ord la cuppa mundiala da skis. Plinavant ha Berthod buns contacts cun San Murezzan. E tranter auter dastga Berthod er esser skiunz da camera ensemen cun Bruno Kernen.
Skiunz da camera
El sa legria sin questa nov’incumbensa, dentant anc pli grond saja il plaschair da vesair las cursas, da mirar co ses anteriurs collegas cumbattian per medaglias sin la pista da la Corviglia. El fissi sa chapescha gugent er stà a la partenza a quests campiunadis mundials da chasa, mo ussa saja la situaziun simplamain uschia, di Marc Berthod.
RR actualitad 07:00